Gode Theron bør velge bedre manus
Den dyktige skuespilleren Charlize Theron har rotet bort evnene sine i en krimthriller som blir dummere for hvert minutt som går. 

Theron vant Oscar i 2004 for hovedrollen i «Monster«, og nylig så vi henne som Imperator Furiosa i «Mad Max», som med stor kraft flykter fra den fascistiske diktatoren Evige Joe. 

Men med «Dark Places», skrevet og regissert av Gilles Paquet-Brenner, har hun satset feil. 
Manuset viser seg å være en smørje satt sammen av litt horror her, en dose Satan-skremsler der, samt en aldeles usannsynlig krimhistorie om hvem som egentlig drepte en enslig mor og to av hennes tre døtre på en bondegård i Kansas en natt i 1985. 
Theron er god 

Eneste grunn til å se filmen er at Theron med overbevisning framstiller den traumatiserte Libby Day som i filmens nåtid – knapt 30 år etter at hun som 8-åring overlevde drapsnatten – blir lokket til å finne den egentlige morderen. 

Dramaturgisk kunne det saktens fungert at regissøren pendler jevnt og trutt mellom nåtidsplanet og hva-skjedde-den-gang-scener. 
Men de potensielle skikkelsene som dukker opp og kan ha en finger med i spillet, er skildret som uinteressante pappfigurer. 

Moretz er elendig 

Aller verst er opptredenen til 18-åringen Chloë Grace Moretz som har fått en slags stjernestatus etter sin opptreden i blant annet Kick-Ass-filmene. 
I virkeligheten hever hun seg ikke over den klisjéfylte mimikken til diverse talentløse tenåringsskuespillere. 

Jeg skal avstå fra å røpe noe som helst om hvordan går, bare si at det dynges på med den ene usannsynlighet etter den andre mot slutten. 

Kan noen skaffe Theron en god rådgiver? 
